**ETICKÝ KÓDEX**

**zamestnancov Domu Sv. Martina, n. o. Priehradka 692/6, 036 01 Martin**

Domov sociálnych služieb, zariadenie pre seniorov a špecializované zariadenie

/aktualizácia: 05.01.2020/

**ETICKÉ ZÁSADY**

**1.** Poslaním zamestnancov Domu Sv. Martina, n.o., Priehradka 692/6, 036 01 Martin (ďalej len zariadenia) je vykonávať svoje povolanie svedomito, statočne s hlbokým ľudským vzťahom k človeku, a v súlade s dodržiavaním ľudských práv, ktoré sú zakotvené v dokumentoch a to predovšetkým vo Všeobecnej deklarácii ľudských práv, Charte ľudských práv Spojených národov a ďalších medzinárodných deklaráciách a dohovoroch. V júli 2018 bol na valných zhromaždeniach Medzinárodnej federácie sociálnych pracovníkov a Medzinárodnej asociácie škôl sociálnej práce v Írskom Dubline schválený nový „Medzinárodný etický kódex“ – dokument s názvom Statement Of Ethical Principles (IFSW,2018), ktorý je do slovenského jazyka preložený ako Vyhlásenie o etických princípoch (sociálnej práce), ktorý je v prílohe č. 1 tohto etického kódexu a podľa ktorého sa zamestnanci riadia. Zamestnanec sa ďalej riadi Ústavou SR, Chartou základných práv a slobôd a ďalšími platnými zákonmi tohto štátu, ktoré sa od týchto dokumentov odvíjajú.

**2.** Zamestnanec rešpektuje jedinečnosť každého prijímateľa sociálnej služby (ďalej len prijímateľa) v zariadení bez ohľadu na jeho pôvod, etnickú príslušnosť, rasu či farbu pleti, materský jazyk, vek, pohlavie, rodinný stav, zdravotný stav, sexuálnu orientáciu, ekonomickú situáciu, náboženské a politické presvedčenie a bez ohľadu na to, ako sa podieľa na živote celej spoločnosti.

**3.** Zamestnanec rešpektuje právo každého prijímateľa na sebarealizáciu v takej miere, aby súčasne nedochádzalo k obmedzeniu rovnakého práva druhých osôb.

**4.** Zamestnanec pomáha prijímateľom svojimiznalosťami, schopnosťami a skúsenosťami pri ich rozvoji a pri riešení konfliktov v medziľudských vzťahoch.

**5.** Zamestnanec dáva prednosť profesionálnej zodpovednosti pred svojimi súkromnými záujmami. Služby poskytuje na najvyššej odbornej úrovni.

**6.** Zamestnanec musí byť bezúhonný, disciplinovaný, spoľahlivý, zodpovedný a nesmie prijímať žiadne výhody. Musí mať schopnosť empatie a autoregulácie. Predpokladom je aj emočná vyrovnanosť, pracovná stabilita a organizačné schopnosti.

**ETICKÉ PRAVIDLÁ**

**vo vzťahu ku prijímateľom sociálnej služby**

**1.** Zamestnanec zariadenia rešpektuje prijímateľov ako suverénnych jedincov s právom konania rozhodnutí, ktoré sú v súlade s ich presvedčením, názormi a hodnotami.

**2.** Zamestnanec podporuje prijímateľov k vedomiu vlastnej zodpovednosti.

**3.** Svojou prácou podporuje prijímateľov v dosahovaní subjektívnej pohody, samostatnosti, prekonávaní psychopatologických ťažkostí, prispieva k zlepšovaniu interpersonálnych vzťahov a pod.

**4.** Informácie určené prijímateľom interpretuje v jazyku, ktorý je pre nich zrozumiteľný. Nevyhnutnosťou je sa presvedčiť, či boli správne pochopené.

**5.** Zamestnanec chráni právo na súkromie prijímateľa zariadenia a dôvernosť informácií.

Osobné informácie poskytuje len s jeho súhlasom a v rozsahu svojej profesijnej právomoci.

**6.** Zamestnanec podporuje prijímateľov pri využívaní všetkých služieb a dávok sociálneho zabezpečenia na ktoré majú nárok.

**7.** Aplikuje sociáno-ergoterapeutické a opatrovateľsko-ošetrovateľské postupy a metodiky v individuálnej a skupinovej práci s cieľom zlepšenia funkčných schopností prijímateľa na báze dobrovoľnosti.

**8.** Zamestnanec zariadenia rozpoznáva hranice svojej kompetencie, nekoná nad jej rámec, ani sa týmto spôsobom neprezentuje. Ak s prijímateľom nemôže pracovať sám, odovzdá mu informácie o ďalších formách pomoci.

**9.** V prítomnosti prijímateľov nerieši problémy prevádzkového, profesijného a osobného charakteru.

**10.** Dbá o vytvorenie príjemného prostredia a upozorňuje na nedostatky v starostlivosti o prijímateľov.

**Vo vzťahu k zamestnávateľovi**

**1.** Vzťahy na pracovisku sú založené na transparentnosti, otvorenej komunikácii, vzájomnej dôvere a rešpekte. Princíp čestnosti, férovosti, spravodlivosti, zodpovednosti, rešpektovania základných ľudských práv a princípov je neodmysliteľnou súčasťou tohto kódexu.

**2.** Zamestnanec zariadenia zodpovedne plní svoje povinnosti vyplývajúce zo záväzku k svoju zamestnávateľovi.

**3.** Zamestnanec sa snaží ovplyvňovať sociálnu politiku, pracovné postupy a ich praktické uplatňovanie u svojho zamestnávateľa s ohľadom na čo najvyššiu úroveň poskytovaných služieb.

**4.** Zamestnanec chráni duševné aj materiálne vlastníctvo zariadenia. Využíva ho výlučne na pracovné účely, pokiaľ nie je stanovené inak.

**5.** Každý zamestnanec koná nielen ako súkromná osoba, ale aj ako reprezentant zariadenia. Má dbať o dobré meno zariadenia a ochraňovať jeho záujmy.

**6.** Zamestnanec má právo na vyjadrenie svojho názoru bez akýchkoľvek následkov či sankcií.

**7.**Zamestnanec je povinný informovať vedenie zariadenia o dôležitých faktoch týkajúcich sa predmetu činnosti zariadenia, pokiaľ by to mohlo mať negatívny vplyv na jeho ďalšiu činnosť a rozvoj.

**Vo vzťahu ku kolegom**

**1.** Zamestnanec zariadenia rešpektuje znalosti a skúsenosti svojich kolegov a ostatných odborných zamestnancov. Vyhľadáva a rozširuje spoluprácu s nimi a tým zvyšuje kvalitu poskytovania sociálnych služieb.

**2.** Rešpektuje rozdiely v názoroch a praktickej činnosti kolegov a ostatných odborných a dobrovoľných pracovníkov. Kritické pripomienky k nim vyjadruje na vhodnom miestne vhodným spôsobom.

**3.** Zamestnanec iniciuje a zapája sa do diskusií týkajúcich sa etiky so svojimi kolegami a zamestnávateľom a je zodpovedný za to, že jeho rozhodnutia budú eticky podložené.

**4.** V prípade nelegálneho či neetického jednania a správania je zamestnanec povinný osobne upozorniť kolegu, ktorý etický kódex porušil. Ak nedôjde k náprave je povinný o tejto skutočnosti informovať vedenie zariadenia.

**Vo vzťahu k povolaniu a odbornosti**

**1.** Zamestnanec dbá na udržanie a zvyšovanie prestíže svojho povolania.

**2.** Neustále sa snaží o udržanie a zvyšovanie odbornej úrovne poskytovaných sociálnych služieb a uplatňovanie nových prístupov a metód.

**3.** Je zodpovedný za svoje sústavné celoživotné vzdelávanie a výcvik, čo je základ pre udržanie stanovenej úrovne odbornej práce a schopnosti riešiť etické problémy.

**4.** Pre svoj odborný rast využíva znalosti a zručnosti svojich kolegov a iných odborníkov, naopak svoje vedomosti a zručnosti rozširuje v celej oblasti sociálnej práce.

**5.** Zamestnanec zariadenia produktívne spolupracuje v rámci multidisciplinárneho alebo interdisciplinárneho tímu, aby boli splnené ciele individuálneho plánu prijímateľa.

**6.** Porušovanie dodržiavania etického kódexu je dôvodom k rozviazaniu pracovného pomeru zamestnávateľa so zamestnancom.

 Mgr. Eva Hromková

 riaditeľka Domu Sv. Martina n.o.

**Príloha č. l. k Etickému kódexu**

**Vyhlásenie etických princípov**

*(Medzinárodná federácia sociálnych pracovníkov a Medzinárodná asociácia škôl sociálnej práce)*

2. júl 2018

**Vyhlásenie etických princípov: sociálna práca**

Toto vyhlásenie etických princípov (ďalej len "Vyhlásenie") slúži ako spoločný rámec pre sociálnych pracovníkov, aby pracovali na dosiahnutí najvyšších možných štandardov profesionálnej integrity.

Prijatie tohto Vyhlásenia sociálnymi pracovníkmi – praktikmi, pedagógmi, študentami a výskumníkmi, je naším záväzkom dodržiavať kľúčové hodnoty a princípy profesie sociálna práca uvedené v tomto Vyhlásení.

Množstvo hodnôt a etických princípov je spätých s činnosťou sociálnych pracovníkov. Táto skutočnosť bola uznaná v roku 2014 Medzinárodnou federáciou sociálnych pracovníkov v jej globálnej definícii sociálnej práce, ktorá je viac vrstvová a dáva dôraz na regionálne a národné osobitosti.

Všetky politiky IFSW, vrátane definície sociálnej práce, vyplývajú z týchto etických princípov.

Sociálna práca je profesia založená na praxi a akademická disciplína, ktorá podporuje sociálnu zmenu, sociálny rozvoj, sociálnu súdržnosť, ako aj zmocnenie a oslobodenie ľudí. Princípy sociálnej spravodlivosti, ľudských práv, spoločnej zodpovednosti a rešpektovanie rozmanitosti sú ústredné pre sociálnu prácu. Podopretá teóriami sociálnej práce, spoločenských vied, humanitnými a miestnymi poznatkami, sa sociálna práca zaoberá ľuďmi a štruktúrami, aby podnecovala životné zmeny a zlepšovala blaho.

**PRINCÍPY:**

**1. Uznanie prirodzenej ľudskej dôstojnosti**

Sociálni pracovníci uznávajú a rešpektujú prirodzenú dôstojnosť a hodnotu všetkých ľudí v postojoch, slovách a skutkoch. Rešpektujeme všetky osoby, ale spochybňujeme presvedčenia a konania tých osôb, ktoré znehodnocujú alebo stigmatizujú seba alebo iné osoby.

**2.** **Podpora ľudských práv**

Sociálni pracovníci prijímajú a podporujú základné a neodcudziteľné práva všetkých ľudí. Sociálna práca je založená na rešpektovaní prirodzenej hodnoty, dôstojnosti všetkých ľudí a individuálnych a sociálnych / občianskych práv, ktoré z toho vyplývajú. Sociálni pracovníci často spolupracujú s ľuďmi pri hľadaní primeranej rovnováhy medzi ľudskými právami, ktoré si vzájomne protirečia.

**3.** **Podpora sociálnej spravodlivosti**

 Sociálni pracovníci majú povinnosť zapojiť ľudí do presadzovania sociálnej spravodlivosti vo vzťahu k spoločnosti, ako aj vo vzťahu k ľuďom s ktorými pracujú.

 To znamená:

3.1 Spochybňovanie diskriminácie a inštitucionálneho útlaku

Sociálni pracovníci podporujú sociálnu spravodlivosť vo vzťahu k spoločnosti a ľuďom s ktorými pracujú. Sociálni pracovníci čelia diskriminácii, ktorá zahŕňa, ale nie je obmedzená, na vek, spôsobilosť, občiansky stav, triedu, kultúru, etnickú príslušnosť, rod, rodovú identitu, jazyk, štátnu príslušnosť (alebo jej nedostatok), názory, pohlavie, iné fyzické charakteristiky, fyzické alebo mentálne schopnosti, politické presvedčenia, chudobu, rasu, vzťahový status, náboženstvo, sex, sexuálnu orientáciu, sociálno-ekonomický stav, duchovné presvedčenie alebo rodinnú štruktúra.

3.2 Rešpektovanie rozmanitosti

Sociálni pracovníci pracujú na posilňovaní inkluzívnych komunít, ktoré rešpektujú etnickú a kultúrnu rozmanitosť spoločností, berúc do úvahy individuálne, rodinné, skupinové a komunitné rozdiely.

3.3 Prístup k spravodlivým zdrojom

Sociálni pracovníci obhajujú a pracujú na prístupe a spravodlivom rozdelení zdrojov a bohatstva.

3.4 Spochybnenie nespravodlivých politík a praktík

Sociálni pracovníci pracujú na tom, aby upozornili svojich zamestnávateľov, zákonodarcov, politikov na situácie, keď politiky a zdroje sú nedostatočné alebo v ktorých politiky a postupy pôsobia opresívne, nespravodlivo alebo škodlivo. Pritom nesmú byť sociálni pracovníci trestaní. Sociálni pracovníci si musia byť vedomí situácií, ktoré by mohli ohroziť ich vlastné bezpečie a bezpečnosť a musia za takých okolností robiť rozumné rozhodnutia. Sociálni pracovníci nie sú nútení konať, ak by sa tým ohrozili.

3.5 Budovanie solidarity

Sociálni pracovníci aktívne pracujú v komunitách a so svojimi kolegami, v rámci profesie i mimo nej, pri budovaní sietí solidarity smerom k transformačným zmenám, inkluzívnej a zodpovednej spoločnosti.

**4. Podpora práva na sebaurčenie**

Sociálni pracovníci rešpektujú a presadzujú práva ľudí robiť vlastné voľby a rozhodnutia, za predpokladu, že to neohrozí práva a oprávnené záujmy ostatných.

**5. Podpora práva na spoluúčasť**

Sociálni pracovníci pracujú na budovaní sebavedomia a schopností ľudí, podporujúc ich plné zapojenie a spoluúčasť vo všetkých aspektoch rozhodovania a konania, ktoré ovplyvňujú ich život.

**6. Rešpektovanie dôvernosti a súkromia**

6.1 Sociálni pracovníci rešpektujú a pracujú v súlade s ľudskými právami na zachovanie dôvernosti a súkromia, pokiaľ neexistuje riziko seba poškodenia, poškodenia iných osôb alebo nejestvujú zákonné obmedzenia.

6.2 Sociálni pracovníci informujú ľudí s ktorými pracujú o limitoch dôvernosti a súkromia.

**7. Zaobchádzanie s ľuďmi ako celostnými osobami**

Sociálni pracovníci uznávajú a chápu biologické, psychologické, sociálne a duchovné rozmery života ľudí, zaobchádzajú s nimi ako celostnými osobami. Toto uznanie sa používa pri formulovaní holistických posudzovaní a intervencií s plnou účasťou ľudí, organizácií a spoločenstiev s ktorými sociálni pracovníci pracujú.

**8. Etické využitie technológií a sociálnych médií**

8.1 Etické princípy tohto Vyhlásenia sa vzťahujú na všetky kontexty praxe sociálnej práce, vzdelávania a výskumu, či už ide o priamy kontakt tvárou v tvár, alebo využívanie digitálnych technológií a sociálnych médií.

8.2 Sociálni pracovníci musia uznať, že používanie digitálnych technológií a sociálnych médií môže predstavovať hrozbu pre uplatňovanie mnohých etických noriem, vrátane, ale nie výhradne, súkromia a dôvernosti, konfliktov záujmov, kompetencií a dokumentácie. Preto sociálni pracovníci musia získať potrebné vedomosti a zručnosti vzhľadom na ochranu pred neetickými praktikami pri používaní technológie.

**9. Profesionálna bezúhonnosť**

9.1 Je zodpovednosťou národných asociácií a organizácií rozvíjať a pravidelne aktualizovať svoje vlastné etické kódexy alebo etické usmernenia, aby boli v súlade s týmto Vyhlásením, berúc do úvahy miestne situácie. Je tiež zodpovednosťou národných organizácií informovať sociálnych pracovníkov a školy sociálnej práce o tomto Vyhlásení etických princípov a ich vlastných etických usmerneniach. Sociálni pracovníci by mali konať v súlade so súčasným etickým kódexom alebo smernicami vo svojej krajine.

9.2 Sociálni pracovníci musia mať požadovanú kvalifikáciu, ako aj rozvíjať a udržiavať požadované zručnosti a spôsobilosti na vykonávanie svojej práce.

9.3 Sociálni pracovníci podporujú mier a nenásilie. Sociálni pracovníci môžu pracovať spolu s vojenským personálom na humanitárne účely a pracovať na budovaní a rekonštrukcii mieru. Sociálni pracovníci pôsobiaci vo vojenskom kontexte alebo v kontexte udržiavania mieru musia vždy podporovať dôstojnosť a agendu ľudí ako svoje primárne zameranie. Sociálni pracovníci nesmú dovoliť, aby sa ich vedomosti a zručnosti používali na nehumánne účely, ako je mučenie, vojenské sledovanie, terorizmus alebo konverzná terapia a nemali by používať zbrane v ich profesionálnych alebo osobných schopnostiach proti ľuďom.

9.4 Sociálni pracovníci musia konať bezúhonne. To zahŕňa nezneužívanie ich postavenia moci ani vzťahov dôvery s ľuďmi s ktorými pracujú. Rozpoznávajú hranice medzi osobným a profesionálnym životom a nezneužívajú svoje pozície na osobné, materiálne výhody alebo zisky.

 9.5 Sociálni pracovníci si uvedomujú, že poskytovanie a prijímanie malých darčekov je súčasťou sociálnej práce a kultúrnych skúseností v niektorých kultúrach a krajinách. V takýchto prípadoch by sa to malo uviesť v etickom kódexe krajiny.

9.6 Sociálni pracovníci majú povinnosť podniknúť potrebné kroky k profesionálnej a osobnej starostlivosti o seba na pracovisku, v súkromí a v spoločnosti.

9.7 Sociálni pracovníci uznávajú, že nesú zodpovednosť za svoje konanie ľuďom, s ktorými pracujú, svojim kolegom, zamestnávateľom, profesijným asociáciám, miestnym, národným a medzinárodným zákonom a dohovorom a že tieto zodpovednosti môžu byť v konflikte. Tieto konflikty musia byť reflektované s cieľom minimalizovať škody pre všetky osoby. Rozhodnutia by mali byť vždy podopreté empirickými dôkazmi, praktickou múdrosťou, s prihliadnutím na etické, zákonné a kultúrne hľadiská. Sociálni pracovníci musia byť pripravení byť transparentní pri preukazovaní dôvodov svojich rozhodnutí.

9.8 Sociálni pracovníci a ich zamestnávateľské organizácie pracujú na vytváraní podmienok v prostredí svojho pracoviska a vo svojich krajinách, kde diskutujú, hodnotia a potvrdzujú zásady tohto Vyhlásenia a vlastných národných zákonov. Sociálni pracovníci a ich zamestnávateľské organizácie podporujú a zapájajú sa do diskusie s cieľom uľahčiť etické rozhodnutia.

 --- Dokument **„Vyhlásenie etických princípov“** bol schválený na valných zhromaždeniach Medzinárodnej federácie sociálnych pracovníkov a Medzinárodnej asociácie škôl sociálnej práce v Dubline v Írsku v júli 2018.

Pracovný preklad dokumentu: prof. PhDr. ThDr. Andrej Mátel, PhD.